Summary: Unha comparsa de CIG Autonómica percorreu, por sorpresa, o complexo administrativo de San Caetano cantando polos corredores unha letra retranqueira que denunciaba os recortes decretados polo presidente da Xunta

A comparsa da CIG-Autonómica Pres@s da crise percorreu, por sorpresa, o complexo administrativo de San Caetano cantando polos corredores unha letra retranqueira que denunciaba os recortes decretados polo presidente da Xunta. A comparsa estaba capitaneada polo Sr. Presidente da Xutna, Núñez Feijoo, guitarra en man, co hábito de monxe. Acompañábao ao seu carón o seu segundo, Alfonso Rueda, conselleiro de Presidencia, "que ía tomando nota dos traballadores "ociosos" e buscando onde máis poder recortar". Este levaba un cartaz que dicía "Alfonso Rueda, cambio dúas horas de entroido por tres días moscosos". Estaba tamén o conselleiro de Economía e Industria, Javier Guerra. No seu cartaz viña escrito: "Este ten pasta (non é funcionario)". A comparsa contaba tamén co apoio da duquesa de Alba e o seu marido Alfonso Díez. A comparsa musical e festerira descorreu por diferentes unidades administrativas animando e convidando aos compañeiros e compañeiras a cantar con eles; foron moitos os que se animaron e, unha vez quentadas as gorxas, foron bastantes os aplausos colleitados. Finalmente, a comparsa amenizou o remate da xornada laboral ao mesmo tempo que "@s ilustres pres@s da crise" instaban máis sacrificios aos empregados e empregadas públicas e que volveran para dentro do edificio e seguisen traballando. Letra da comparsa FRIJOLITO QUERE RECORTAR PERO QUE O LEVE, QUE O LEVE A CORRENTE E QUE LLE DIGA, LLE DIGA TODA A XENTE QUE NON LLE IMOS DEIXAR RECORTAR (x 2) QUITANDO ASUNTOS PROPIOS (que non, que non) SE ENFERMAS XA NON COBRAS (que non, que non) O F.A.S. VAI PRO CARALLO (que non, que non) INTERINOS A DOUS TERZOS (que non, que non) NON, QUE NON, QUE NON, QUE NON, QUE NON, QUE NON, QUE NON (x 2) QUE NON LLE IMOS DEIXAR! (berrando sen música) FRIJOLITO NON SABE GOBERNAR E RECORTA, RECORTA A MOITA XENTE E OS SERVIZOS PÚBLICOS QUE ENTENDE SON OS QUE LLE VENDE, LLE VENDE AO CAPITAL (x2) QUE PAGUE A SÚA CASA (que si, que si) QUE POÑA SOFTWARE LIBRE (que si, que si) RECORTE GABINETES (que si, que si) QUITE ASISTENCIAS TÉCNICAS (que si, que si) SI, QUE SI, QUE SI, QUE SI, QUE SI, QUE SI, QUE SI (x 2) QUE TEN ALTERNATIVAS! (berrando sen música) FRIJOLITO QUERE RECORTAR PERO QUE O LEVE, QUE O LEVE A CORRENTE x 2 E QUE LLE DIGA, LLE DIGA TODA A XENTE QUE NON LLE IMOS DEIXAR RECORTAR QUE NON, QUE NON -- DEIXARLLE RECORTAR QUE NON, QUE NON -- DEIXARLLE RECORTAR tod@s QUE NON, QUE NON -- DEIXARLLE RECORTAR


Summary: Armando Requeixo Cuba é investigador, profesor, crítico literario e coordinador de actividades e publicacións da Casa Museo Alvaro Cunqueiro. Con el falamos, ou mellor, damos voltas, arredor de 'Merlín e familia'. No coleccionábel 'Aí vén o maio'.

Que é, quen é, Merlín e familia? A porta aberta a un dos mundos imaxinativos máis fascinantes que deu a literatura galega de todos os tempos. Tamén unha das obras maiores coas que se produce a nosa renacenza literaria tras a parada de máquinas da Guerra Civil. Co Merlín e familia Álvaro Cunqueiro principiaba unha xeira narrativa celmosa, ao tempo que retomaba para as letras galegas unha das grandes tradicións literarias europeas, a da Materia de Bretaña. A súa publicación marca un fito. A partir dese momento, escribir entre nós de Merlín, de dona Xenebra, da Terra de Miranda ou da Selva de Esmelle é facelo homenaxeando un dos creadores máis importantes que deu o noso país. Fala vostede do non-tempo e do non-lugar como elementos substanciais do Merlín. Pode aclarar algo máis estes conceptos, ou non-conceptos, se preferir? Cando un le o Merlín —ou calquera outra obra narrativa de Cunqueiro— decátase ben pronto de que as historias non suceden nun espazo moi recoñecible, nin tampouco nun tempo perfectamente concreto. Todo acontece nun non-tempo e un non-lugar que remiten ao Paradiso. E nesa particularísima escenografía creativa as diferentes épocas da Humanidade conviven con naturalidade nun territorio que é pura invención literaria. Iso é o que explica que no Merlín o que se nos conta teña lugar nas entresoñadas Terras de Miranda ou cabo do Bosque de Silva, que son imaxinacións cunqueirianas que non teñen unha correspondencia exacta con lugares específicos. E todo pasa, ademais, entre personaxes e momentos que tanto falan da Revolución ou do ferrocarril coma do asasinato do Xeneral Prim ou da Bela Otero, que son feitos e personaxes históricos entre os que median séculos. A explicación é que Cunqueiro, no Merlín e noutras obras, insisto, escribía literatura paradisíaca. E no Paraíso, xaora, todo é posible. É Merlín unha novela ou un conxunto de relatos? Ao meu ver, o Merlín de Cunqueiro concrétase nunha arquitectura novelizada. Está claro que non é unha novela ao estilo da prosa longa unitaria que se estilaba, poño por caso, no século XIX. Achégase, máis ben, ao modelo que algúns teóricos teñen denominado 'novela estrutural'. É certo que o Merlín presenta no seu cerne unha 'serie' de 'episodios' que responden a un mesmo esquema compositivo: chegada duns estranxeiros ao Pazo de Miranda para pedir a axuda de Merlín, intervención máxica deste resolvendo o problema, despedida dos estranxeiros e inicio da viaxe de regreso ás súas terras. Pero tamén é verdade que todas esas 'historias' están enmarcadas: recórdaas para nós Felipe de Amancia, tal como nos anuncia no comezo da obra e volve confirmarnos no remate da mesma. Ese recurso cohesionante, así como a coincidencia en todas as historias de varios dos seus personaxes principais (fundamentalmente Merlín e Felipe de Amancia, en non poucas ocasións tamén dona Xenebra) e a presenza dun "Índice onomástico" final que amalgama con todo o bloque narrativo anterior implementándoo unitariamente fan do Merlín unha novela, ben que de natureza aberta e fragmentaria. Finalmente, como foi acollida a obra e cal é a súa vixencia hoxe? Dende que se publicou en 1955, o Merlín valorouse como unha obra referencial. Neste sentido, a crecente estimanza que foi gañando xeración tras xeración acabou por consagrala coma o que agora é, un clásico indiscutible da literatura galega do século XX. Este feito explica que, onte coma hoxe, sexa unha lectura habitual entre os escolares, que se reimprima unha e outra vez, que fose traducida a múltiples linguas, que se teñan feito dela adaptacións teatrais, musicacións, curtametraxes, exposicións, receitarios e moitas outras iniciativas. Ata tal punto o Merlín e familia se converteu nun referente popular que existen tendas, empresas, etc. que adoptaron este nome. Subscríbete As subscritoras e subscritores recibirán as entregas do coleccionábel, de terzas a sextas feiras, cada día con Nós Diario, ben en papel ben para a lectura na nube, en función da modalidade elixida. Se non es asinante, podes sumarte en nosdiario.gal, ou ben podes reservar o diario en papel nos quioscos.


Summary: A cifra oficial de colon@s do Ministerio de Interior hebreo supera amplamente os cálculos que cifraban ese número en medio millón. En 1991, inicio do Proceso de Oslo, eran 200.000

A política de feitos consumados semella que lle está a saír ben ao Estado de Israel, que leva anos violando e transgredindo normas e leis internacionais na ocupación de Palestina, sen que por iso reciba máis que algunha que outra "reprimenda". Unha das consecuencias desta política de feitos consumados é que Cisxordania, Xerusalén Este e os Altos do Golán estanse a inzar de colonias e colon@s, na maior parte dos casos dunha notábel belixerancia antipalestina. Até o de agora non había cifras oficiais sobre o número de colonos instalados nos territorios ocupados. As máis pesimistas falaban de medio millón ou apuntaban mesmo aos 600.000. Pois ben, a realidade supera todas as sospeitas e as cifras procedentes do propio Ministerio de Interior hebrero falan de máis de 722.000 colon@s. En 1991, cando deu inicio o denominado Proceso de Oslo, o número apenas rozaba os 200.000. Xa que logo, a cifra de ocupantes case se triplica en 20 anos, independentemente de que a fronte do goberno israelí estivesen Likud ou Laboristas. Alén diso, uns 60.000 destas persoas ocupantes cursan estudos nas coñecidas como "hesder yeshivas", centros ultraortodoxos en que se combina a formación relixiosa co servizo militar.


Summary: A Xunta ratifica no Parlamento que o oitavo centenario da chegada de Francisco de Asís a Compostela será "acontecemento de excepcional interese público" entre 2013 e 2015 e, polo tanto, as empresas que colaboren na súa difusión terán rebaixas tributarias

"No marco da reconquista cristiá" da Península Ibérica, san Francisco de Asís chegou a Compostela difundindo "o Evanxeo pola palabra e sen violencia". En Santiago "tivo a iluminación de construír conventos" para o que despois sería a orde franciscana, que ten especial "sensibilidade pola natureza" e "devoción polo Apóstolo Santiago". Estas explicacións foron escoitadas este mércores non nun templo católico, nin sequera nun foro teolóxico ou relixioso. Ofreceunas a secretaria xeral para o Turismo, Nava Castro, na comisión de Industria do Parlamento de Galicia. Alí, en resposta a unha pregunta formulada polo PP -práctica habitual para darlle pé ao Goberno a realizar determinados anuncios- a alto cargo confirmou que o oitavo centenario da chegada do santo a Compostela terá a consideración de "acontecemento de excepcional interese público" e, polo tanto, as empresas que colaboren na organización e promoción de actos sobre a cuestión terán beneficios fiscais. O oitavo centenario da chegada de Francisco de Asís a Compostela é considerado "acontecemento de excepcional interese público" Como relatou Praza Pública, esta consideración do evento foi promovida pola Xunta ante o Goberno central, que ten as competencias na materia en virtude da lei de réxime fiscal das entidades sen fins lucrativos e dos incentivos fiscais ao mecenado. Nomeadamente, explica Castro, foi unha carta do presidente da Xunta ao ministro de Facenda, Cristóbal Montoro, a que deu lugar a unha operación que redundará en que as compañías privadas poidan obter os "máximos beneficios fiscais establecidos" na lei se colaboran na conmemoración. Así, as empresas poderán deducir un 15% da cota do imposto de sociedades dos seus gastos de publicidade e propaganda "ata o límite do 90% da doazón efectuada". Esta dedución poderá chegar ao 100% do gasto efectuado "cando o contido do soporte publicitario se refira" fundamentalmente "á divulgación do oitavo centenario". Pero, en que consistirán exactamente os actos que poden promocionar as empresas para obteren beneficios fiscais? Segundo avanza a secretaria xeral, a Xunta colaborará na organización e, por exemplo, un congreso titulado San Francisco de Asís en los caminos de Santiago xunto ao Instituto Teolóxico Compostelán. Tamén haberá unha exposición titulada Irmá terra, irmán sol -verbas atribuídas ao santo homenaxeado- e un "congreso internacional sobre franciscanismo" no que se tratará a "historia da orde" relixiosa. Adán: "Dende un Goberno hai que ter algún plan de traballo máis que rezar" Aínda que a pregunta era formulada polo PP, a seguinte deputada en intervir foi a nacionalista Carme Adán, que cuestionaba a Nava Castro sobre os datos de turismo en Galicia. "Ver para crer!", exclamou a nacionalista, sorprendida por que, ante a "dramática situación do Turismo en Galiza", "o primeiro que nos conta" a secretaria xeral no Parlamento tras o seu nomeamento sexa "que nos vai encomendar a un santo". "Dende un Goberno hai que ter algún plan de traballo máis que rezar", di Adán, quen non "critica" que Castro se "encomende a todos os santos" de maneira persoal, se ben lembra que o Estado é "aconfesional". "Non vou obviar que San Francisco de Asís foi San Francisco de Asís", retrucou a secretaria xeral, en cuxa opinión organizar este evento relixioso "non quere dicir que lles esteamos a rezar aos santos dende a Xunta", senón que "estamos a aproveitar conmemoracións para poder concederlles beneficios fiscais as empresas que poidan promocionar este feito" e así facer "actividades culturais". Malia ao exposto minutos antes sobre os eventos vinculados á orde franciscana, Castro asegura estes actos non son "teolóxicos" nin consisten en "rezarlles aos santos".


Summary: O secretario de organización de Ciudadanos en Galiza e concelleiro eleito por Ourense, Laureano Bermejo, asegura en declaracións a Sermos Galiza que o seu partido está aberto a negociar o futuro goberno da Deputación de Ourense "sen pechar portas a ninguén".

Os resultados definitivos da Deputación de Ourense aínda fican no aire á espera de recontar papeletas en varios municipios. Só unha manchea de votos afastan a Mnauel Baltar da maioría absoluta e por tanto da presidencia. Mais se os resultados se manteñen tal e como se coñeceron o domingo 26M; o PP perdería a súa maioría e os pactos serían imprescindíbeis. Se os resultados se manteñen tal e como se coñeceron o 26M o PP perdería a súa maioría Nese contexto, o papel do deputado provincial de Ciudadanos sería determinante para dar o goberno a Baltar ou favorecer por primeira vez unha mudanza política nesta institución tan sagrada para o PP como inmersa en acusacións de corrupción e clientelismo, e que foi gobernada durante 22 anos por Xosé Luís Baltar e desde 2012 polo seu fillo Manuel. "Estamos nun exercicio de escoita, de coñecer as ofertas que os partidos políticos nos queiran pór enriba da mesa", sinala Bermajo Precisamente Ciudadanos asegura manterse aberto a negociar o futuro goberno da deputación "sen pechar portas a ninguén", segundo declarou a Sermos Galiza Laureano Bermejo, secretario de organización do partido laranxa na Galiza e concelleiro electo por Ourense. "Estamos nun exercicio de escoita, de coñecer as ofertas que os partidos políticos nos queiran pór enriba da mesa e, en función diso, quen comulgue máis coa nosa ideoloxía e programa será a quen teñamos máis en conta", afirma Bermejo. Bermejo sinala que todos os partidos políticos "sexan da cor que sexan e que levan tempo gobernando teñen mochilas" Preguntado por Sermos Galiza sobre a existencia de dificultades á hora de apoiar Baltar desde un partido como Ciudadanos, que fixo bandeira da transparencia e rexeneración, Bermejo sinala que todos os partidos políticos "sexan da cor que sexan e que levan tempo gobernando teñen mochilas" e engade que desde C´s "queremos rexenerar a política pero haino que facer estando dentro das institucións e sendo decisivos". Ciudadanos agarda acadar a terceira acta de edil en Ourense co reconto de papeletas En canto á gobernabilidade do concello de Ourense Bermejo tampouco pecha portas ninguén e afirma estaren abertos a dialogar. Segundo declara a Sermos Galiza están pendentes do reconto na Xunta Electoral de varias papeletas anuladas xa que se atopan "a 16 votos de conseguir a terceira acta no concello de Ourense o que nos fará máis decisivos para decidir o futuro goberno". Constitución das deputacións Unha vez constituídos todos os concellos (15 de xuño), os escanos das deputacións provinciais repártense, por cada partido xudicial, de forma indirecta. O reparto faise seguindo a fórmula D'Hondt entre aquelas forzas políticas que obtivesen algún concelleiro ou concelleira e segundo o número de votos logrados por cada un deles. As deputadas e deputados provinciais que corresponden a cada partido xudicial son elixidos polas concelleiras e concelleiros eleitos de todos os concellos dese partido xudicial. Prevese que a toma de posesión nas deputacións teña lugar a principios de xullo.


Summary: A BNG lanza un manifesto pola superación do actual marco institucional do Estado español e a construción, 'cun 'espírito transformador, indignado e rebelde unha sociedade nova".

O BNG vén de publicar o manifesto 'Pola República da Galiza!', con motivo da conmemoración do aniversario da República do 1931. Con este texto a organización nacionalista di que quere difundir entre a sociedade galega a súa aposta pola superación do actual marco institucional do Estado español, "que tan graves consecuencias ten para o desenvolvemento da nosa nación". No manifesto dise que "neste escenario de decrepitude total do sistema, é necesario erguer os soños e as esperanzas para defender a alegría e construír, desde o espírito transformador, indignado e rebelde unha sociedade nova na nosa República". "Os reiterados escándalos de corrupción que afectan ao Borbón e á súa familia veñen pór aínda máis en evidencia o anacronismo que supón nos nosos días a institución monárquica" Para O BNG unha simple mudanza da forma do estado español (de monarquía a república) non supón unha mudanza de calado nin a resolución dos problemas se non vai acompañada dunha ruptura "coa dependencia á que Galiza está sometida". O escenario actual "coa política convencional indisimuladamente ao servizo do poder económico, coa corrupción instalada no corazón da xustiza, do empresariado, dos medios e da monarquía, coa xente sendo expulsada das súas casas polos mesmos bancos que estafan millares de persoas...". fai necesaria unha ruptura. E para Galiza virá a man da soberanía, sostén o BNG. Estado galego "Por iso, as nosas conviccións profundamente democráticas e republicanas se expresan en galego, se simbolizan coa bandeira da nosa Patria e deberán concretarse, máis cedo que tarde, na construción do noso propio Estado, a República da Galiza".


Summary: Juan Jesús Gestal Otero (Muros, 1947) vén de presentar a versión galega de 'Pandemias, as epidemias que asolaron a humanidade', un libro que fai memoria doutras doenzas letais e do seu impacto na sanidade moderna. Ningunha como a da Covid, di, alentou a ciencia e alertou dos déficits do sistema.

—Que teñen en común todas as pandemias que asolaron a humanidade e recolle no seu libro? Todas foron capaces de xerar importantes crises e de mostrar as nosas debilidades, pero a humanidade foi sempre quen de saír adiante cos coñecementos e medios de cada época. Iso si, pagando uns tributos moi importantes en sufrimento e mortes. —E que hai de singular na pandemia da Covid-19? A maior singularidade desta pandemia é que nos afecta a nós, e iso fai que pareza a máis importante de todas as que se produciron, pero non é así. Ten moitas similitudes coa pandemia de gripe española de 1918, e a pesar de contar hoxe cunha medicina e ciencia tan desenvolvidas, o SARS-CoV-2 puxo o mundo patas arriba, obrigándonos a adoptar numerosísimas restricións. O que diferencia esta doutras pandemias respiratorias é a rapidez con que se desenvolveron vacinas, que son as que nos están permitindo saír da pandemia e facer, por momentos, unha vida case normal. —Está perto a fin do SARS-CoV-2 tal como o coñecemos? Ao longo destes dous anos o SARS-CoV-2 enganounos en varias ocasións, facéndonos crer que xa remataba a pandemia. No momento actual, unha serie de feitos parecen indicar que é moi probábel que cando finalice esta sexta vaga, dentro dunhas poucas semanas, remate tamén a pandemia. É o máis probábel, pero non é imposíbel que poida aparecer unha nova variante con máis transmisibilidade e escape inmune que Ómicron. —No libro fai un percorrido por máis dunha ducia de doenzas. Cal ofrece o relato máis apaixonante? Hai moitos, pero destacaría, polo importante papel de España e da Galiza, a Real Expedición Filantrópica da Vacina, a primeira campaña mundial de vacinación, que debera ser de estudo obrigatorio nas escolas. Unha proeza na que participaron 22 nenos expósitos de Madrid, A Coruña e Santiago ao coidado de Isabel Zendal, considerada en 1950 pola OMS a "primeira enfermeira da historia en misión humanitaria internacional". —Cal foi a máis letal? Sen dúbida, a varíola, que afectou 90% dos menores de 5 anos. Un terzo morría e un terzo dos superviventes quedaba cego, perdía os dentes e sufría moitas cicatrices. Conseguiu erradicarse en 1977. Outra doenza letal, que afectou a humanidade desde o ano 541 até 1960, foi a peste, con tres grandes pandemias que se estenderon durante séculos con gromos epidémicos cada sete ou 12 anos. A primeira onda da segunda pandemia, coñecida como a 'peste negra', (1348-1353) ocasionou en Europa entre 17 e 28 millóns de mortes. —Que enfermidade sentou as bases da epidemioloxía actual? O cólera é o gran mestre da sanidade. Ao longo do século XIX provocou cinco pandemias que asolaron Europa. Para lles facer fronte convocáronse as primeiras Conferencias Sanitarias Internacionais. Na terceira, os estudos de John Snow sentaron as bases da epidemioloxía moderna e William Farr puxo en marcha as estatísticas sanitarias na cuarta. Tamén se aprobaron as primeiras leis de sanidade moderna. Na quinta pandemia, Jaime Ferrán elaborou unha vacina atenuada que non tivo éxito mais foi recoñecida como a primeira moderna. En Hamburgo comezaron a utilizarse os filtros de area para a auga de beber. —En que outro momento da historia a ciencia e a medicina foron chave para frear unha epidemia? Destacarei dúas: a poliomielite e a sida. Os importantes avances da medicina permitiron avanzar rápido no seu control, mais nunca coa rapidez lograda nesta pandemia. Con todo, hai que prepararse para a próxima e solucionar todas as deficiencias do sistema de saúde. Tres indicios dun final inminente "Os virus evolucionan até lograr a máxima eficacia biolóxica", afirma Gestal, contaxiar o maior número de persoas. "Ao longo da pandemia vimos como cada nova variante era máis transmisíbel, cun período de incubación menor e maior escape inmune". Ómicron converteuse "no virus máis transmisíbel da historia, máis que o do sarampelo". É responsábel de máis da metade dos 10,7 millóns de casos declarados durante toda a pandemia, de numerosas reinfeccións e infeccións en persoas vacinadas. "Xerou unha inmunidade sólida que, xunto, á das vacinas, pode ofrecer unha protección que dificulte a difusión de novas variantes. A duración é outro indicio, engade. "Todas as pandemias respiratorias dos últimos 130 años duraron entre dous e tres anos". E aínda máis, comezan a circular outros virus respiratorios. "Os virus pandémicos respiratorios non deixan que outros virus se transmitan", conclúe.


Summary: Os donos do grupo enerxético Greenalia estudan entrar no capital da planta de viscosa que Altri prevé levantar en Palas de Rei e que perpetúa o cultivo de eucalipto na Galiza. Trátase dun negocio de ida e volta, pois a factoría será tamén fonte de materia prima para a central de biomasa de Greenalia en Curtis.

Cando Greenalia deu o salto á Bolsa, no ano 2017, unha das fortalezas que destacaba era a súa experiencia no sector forestal. A familia García levaba 20 anos traballando nos montes galegos a través de García Forestal, firma que deu orixe a Greenalia, a compañía galega de renovábeis que controlan a través da patrimonial Smarttia. Precisamente, esta sociedade cobrou protagonismo nas últimas semanas por anunciar, xunto coa patrimonial de José María Castellano, unha oferta pública de adquisición (OPA) polo 13% do capital que non controlan de Greenalia para excluíla da Bolsa, mais tamén polo suposto interese en entrar no proxecto de Altri. A firma lusa Altri prevé levantar unha planta de viscosa en Palas de Rei que serviría Greenalia para fechar o círculo da produción forestal na Galiza. A fábrica de Altri consumiría entre 900.000 e 1,2 millóns de toneladas de madeira ao ano, fundamentalmente eucalipto, o que supón case unha de cada cinco toneladas da especie que se cortan nos montes galegos. Feixoo di agora que a planta de viscosa non creará 2.500 empregos directos Os restos desas cortas serán aproveitados por Greenalia como combustíbel para a súa planta de biomasa en Curtis, aínda que a firma presidida por Manuel García tamén podería obter outros beneficios pola prestación de servizos forestais á firma de celulosa portuguesa. Ameaza para Ence A unión de ambas as empresas xoga en contra dos intereses do que até hai uns anos era o actor principal nos montes galegos. A pasteira Ence suma un novo 'inimigo' con Altri, que competirá coas plantas de Pontevedra ─pendente da súa continuidade polas sentenzas xudiciais─ e de Navia (Asturies) pola materia prima: o eucalipto. Con todo, o conselleiro delegado de Altri, José Soares, recoñecía hai unhas semanas que a proximidade a outras plantas, en referencia ás de Ence, non foi un factor determinante para elixir Palas de Rei como emprazamento no canto da Mariña. Tampouco consideraba relevante a continuidade ou non de Ence en Pontevedra para os seus plans. "A decisión vai ser con base ao acceso que podemos ter ao recurso dispoñíbel, non o que poidan facer outros competidores", afirmou Soares. A planta de Altri perpetúa o cultivo de eucalipto na Galiza Está por ver como reacciona Ence a estes movementos, pero no pasado xa demostrou que non lle gusta ter competencia. De feito, a firma de celulosa tentara facerse cos dereitos que Greenalia obtivera na primeira poxa de renovábeis para levantar a súa planta de biomasa en Curtis. A firma galega de renovábeis rexeitou a oferta, pero non evitou que Ence apostase tamén por levantar unha planta das mesmas características no seu complexo de Lourizán (Pontevedra). De momento, o de Altri non deixa de ser un proxecto sobre o papel que require dos permisos ambientais correspondentes e, sobre todo, de financiamento. A firma lusa confía en que os fondos europeos Next Generation sufraguen entre 25 e 30% dos 800 millóns de euros que precisa para levantar a planta.


Summary: Al-Mourabitoune e Al-Qaeda do Magreb, reivindicaron o asalto conxunto ao complexo hoteleiro de Bamako, segundo axencias de noticias.

Un grupo de persoas armadas asaltaron esta sexta feira o hotel de luxo Radisson Blue, en Bamako (Mali), nunha acción reivindicada por Al-Mourabitoune, e 'Al Qaeda do Magreb'. Após varias horas de secuestro de 170 persoas (140 clientes e 30 traballadores), este finalizou, segundo o ministerio de Interior, se ben aínda non hai balanzo definitivo de vítimas, se ben hai 27 falecidos confirmados. Segundo fontes da ONU, este hotel é frecuentado por occidentais. Os asaltantes burlaron a seguridade con vehículos con matrículas francesas. Forzas de Mali e Francia, co apoio de militares estadounidenses das forzas da ONU, participaron no operativo de rescate.


Summary: A pasada semana comezou o curso online impulsado por Ecos do Sur para formar ciberactivistas en Galicia contra o discurso do odio xenófobo e contra minorías. Falamos con Edo Bazzaco (SOS Racisme), un dos docentes desta iniciativa.

A pasada semana comezou o curso online impulsado por Ecos do Sur para formar ciberactivistas en Galicia contra o discurso do odio xenófobo e contra minorías. A iniciativa (na que tamén participan entidades como SOS Racisme, United Explanations ou o Institut de Drets Humans de Catalunya) busca afianzar a capacidade para detectar estes discursos e adestrar estratexias para combatelo, xerando contradiscurso, formando activistas mellor preparados para combater os relatos ultradereitistas nos escenarios contemporáneos da comunicación de masas. O curso, no que participan 30 persoas, enmárcase dentro do proxecto CibeRespect, liderado por Ecos do Sur, que aposta pola creación de redes de apoio, o seguimento e análise do discurso en Internet e o ciberactivismo como estratexia integral para combater o discurso do odio contra as persoas inmigrantes e as minorías étnicas nos medios dixitais. Entre o profesorado, maioritariamente catalán, atopamos a Edo Bazzaco (SOS Racisme), Anna Palacios (directora do Institut de DretsHumans de Catalunya), Jon Lejardi Plaza (Institut de DretsHumans de Catalunya) e Laia Tarragona Fenosa (Máster en Relaciones Internacionales). "A xudicialización deste tipo de prácticas non é a única resposta, en moitos casos nin sequera é a resposta axeitada e ademais non é a resposta eficaz. Polo tanto, hai que buscar outras vías para combatelo" Edo Bazzaco salienta que "estes discursos historicamente sempre se deron pero na actualidade Internet e as redes sociais permiten un nivel de reprodución, visibilidade e difusión deste tipo de discursos que ata agora non era posible". Bazzaco explica que "hai moita confusión sobre o que é e non é o discurso de odio, con conceptos erróneos que moitas veces son repetidos polos medios de comunicacións". "Falamos duns discursos que non necesariamente son delitivos e que non están necesariamente perseguidos polo Código Penal", di, engadindo que "isto non lle quita importancia". "A xudicialización deste tipo de prácticas non é a única resposta, en moitos casos nin sequera é a resposta axeitada e ademais non é a resposta eficaz. Polo tanto, hai que buscar outras vías para combatelo", salienta. "Este tipo de discursos de odio ten impactos moi profundos nas persoas que os sofren. Poden xerar illamento e medo" Bazzaco alerta de que "este tipo de discursos de odio ten impactos moi profundos nas persoas que os sofren. Poden xerar illamento e medo, e posteriormente comezar a evitar certos lugares físicos por temor a sufrir algún ataque. Os atacantes buscan lanzar unha mensaxe que case sempre é moi simple: 'vós, aquí non'". Porén, tamén comenta que "as vítimas destes discursos non só son as persoas e colectivos que os sofren directamente", senón tamén "outras persoas que aínda que non pertencen a eses colectivos atacados, se senten próximos a eles". "Isto é, en parte, o obxectivo de fondo das persoas que diseminan os discursos de odio: queren golpear a todas as persoas que non comparten a súa visión do mundo". "Por último", engade, "o feito de que estas mensaxe ocupen cada vez máis espazo nos medios e redes o que fai é empeorar a calidade democrática do discurso". "A outra consecuencia é que ao tempo que estes discursos de odio se diseminan polas redes, vemos que certas posicións que hai 10 ou 15 anos só eran defendidas por partidos ultras hoxe son asumidas por formacións que se presentan como máis moderadas", engade. "Vemos que certas posicións que hai 10 ou 15 anos só eran defendidas por partidos ultras hoxe son asumidas por formacións que se presentan como máis moderadas" Como se combaten estes discursos? Bazzaco explica que "hai varios tipos de respostas a estes discursos". "Primeiro, a vía legal, porque hai varios tipos de discursos que poden ser punibles. Aínda que é complexo chegar a unha condena por este tipo de delito e os prazos son longos", di. "Máis interesante é a resposta ética: a posibilidade de sinalar este contidos ante as mesmas empresas ou plataformas, para que elas mesmas se fagan cargo, se involucren na solución e eliminen estas mensaxes. Por ese motivo no curso queremos ensinar que tipo de contidos podemos reportar a FB ou Twitter, por exemplo, e que criterios empregan para a súa eliminación", comenta. Finalmente, o curso quere mellorar a capacidade dos e das activistas para xerar e difundir "contranarrativas ou narrativas alternativas", di Bazzaco. "Ademais de responder directamente aos discursos de odio, hai que que conseguir que esta resposta chegue a públicos amplos, contrapoñer o relato de odio con discursos diferentes, elevando outra narrativa, contraposta á que estes grupos queren difundir a través das redes sociais", explica. "Hai que ver como fortalecemos a produción desta outra información positiva ou diferente sobre un colectivo. Máis completa, menos simplificada, buscando as mellores canles e formatos para comunicar mellor experiencias e contidos que se cadra xa están aí, pero que hai que difundir mellor, poñer en rede", engade. "Ademais de responder directamente aos discursos de odio, hai que que conseguir que esta resposta chegue a públicos amplos, contrapoñer o relato de odio con discursos diferentes" En Catalunya funciona dende hai anos unha rede anti rumores lanzado polo Concello de Barcelona, na pasada lexislatura, unha rede xestionada por colectivos da sociedade civil que continúa no actual mandato municipal. Este curso impulsado por Ecos do Sur quere contribuír a medio prazo á conformación dunha rede anti-rumores estable en Galicia, que non só analice os posicionamentos e informacións distribuídos nas redes sociais, senón que buscará intervir nestes mesmos espazos, servindo de contrapeso á actividade dos grupos e individuos contrarios ás persoas migrantes.


Summary: A autorización sería válida para conducir "polo España se vai acompanada". ProLingua dirixiuse a Tráfico para esixirlle que poña freo ao desleixo do uso da nosa lingua nos documentos oficiais e remitiulle unha copia dunha autorización para condución de persoas incursas nun proceso administrativo como exemplo.

Os datos a preencher xa están directamente en español e iso xunto cos erros do texto en galego fixeron que ProLingua decidira dirixirse á Directora Xeral e ao Secretario Xeral de Tráfico en Madrid, dependentes do Ministerio do Interior, ademais de responsábeis na Coruña e Compostela para esixirlles corrección no uso da nosa lingua. Como exemplo remitiron copia do modelo oficial que a Xefatura Provincial de Tráfico da Coruña expide para autorizar temporalmente a condución con frases como a final na que recolle que o documento habilita para conducir "polo España se vai acompanada". Reclaman que cumpran a legalidade vixente e corrixan os erros "á maior brevidade". "A remisión do citado documento demostra e denuncia o desleixo que o organismo público que vostede dirixe mostra para co idioma galego", explican na carta na que denuncian tamén que a nosa lingua desaparece do corpo central do documento. Solicitan tamén que "en favor da súa dignificación e normalización, na documentación que ese organismo xera no ámbito da Comunidade Autónoma galega lle sexa cedido o lugar principal que por xustiza lle corresponde ao idioma propio de Galicia"


Summary: Nos actos, organizados polo BNG Pontevedra, Coruña e Ferrol, ducias de condutores e condutoras bloquearon as peaxes pagando con céntimos. A empresa abriu máis cabinas do habitual para minimizar o efecto da protesta.

Ducias de condutores e condutoras, convocados polo BNG, bloquearon este sábado tres das peaxes da AP9, en protesta polo continuo incremento dos prezos que esta autoestrada cobra, e en demanda da súa conxelación, como primeiro paso cara á súa gratuidade. Os vehículos, baixo o lema Galiza sen peaxes, marcharon en caravana,dende Pontevedra, A Coruña e Ferrol até as peaxes de Campañó, Guísamo e Cabanas, respectivamente, para unha vez alí abonar as tarifas con céntimos, provocando retencións durante uns minutos. Os responsables da autoestrada abriron máis cabinas do habitual para minimizar o efecto da protesta, e por exemplo en Cabanas estaban operativos tres postos de pagamento, no canto da única cabina habitualmente aberta. O BNG demanda que se paralicen de inmediato as subidas das peaxes en todas as autoestradas galegas como primeiro paso para iniciar o proceso de rescate para a xestión pública destas vías de alta capacidade, coa finalidade última de que sexan integradas na rede viaria galega e acadar a súa gratuidade para o usuario que, como contribuínte, xa sufragou o custe de construción destas infraestruturas. A formación nacionalista tamén denuncia o deseño "centralista" das infraestruturas viarias que leva a que viaxar entre Ferrol e Madrid (16,20€), sexa máis barato que entre Ferrol e Vigo (17,65€). Os actos de protesta tamén demandaron o cumprimento estrito dos compromisos das concesionarias en relación á calidade do servizo -en particular cobradores, iluminación e asfaltado-, pois a día de hoxe converteuse en habitual a ausencia de cobradores e é evidente un deterioro xeneralizado da capa de rodadura.


Summary: Reconstrución xeográfica e temporal do accidente do Alvia

O seguinte mapa interactivo é unha reconstrución xeográfica e temporal do accidente do Alvia con textos do libro Angrois. O AVE en anacos (David Reinero, Praza Pública, 2014) elaborado a partir do sumario da causa xudicial e gañador do Premio de Xornalismo Xosé Aurelio Carracedo da Deputación de Ourense. Pódese navegar polo gráfico tanto premendo nas frechas existentes á esquerda e á dereita como pulsando nas iconas do propio mapa ou arrastrándoo.


Summary: BNG, AGE e PSdeG dan por "esgotado" o ciclo do goberno do PPdeG, mais lamentan que os populares marquen a axenda para a Xunta en virtude de intereses políticos estatais.

Pedro Puy, portavoz parlamentar do PPdeG, afirmaba esta segunda feira que os populares non descartaban un adianto electoral en Galiza, abrindo así o último debate político do ano. Preguntado polas declaracións de Puy, o vice-presidente da Xunta, Alfonso Rueda, dixo que "en principio" a intención do goberno era esgotar a lexislatura mais, engadiu, "non descartamos" nada. Unha vez máis, a porta aberta a variar o calendario e adiantar a cita galega coas urnas. Ao igual que Puy, Rueda apontou ao contexto político estatal como elemento que determinaría a axenda política e electoral galega. Para a oposición parlamentar, o adianto electoral é un escenario a ter en conta. O portavoz parlamentar do BNG, Francisco Jorquera, declaraba á Ser Galicia que tiñan presente esa hipótese. Un adianto que, en todo caso, amosaría para os nacionalistas que o executivo de Feijóo carece de ideas e axenda propia, supeditada a intereses e cálculos do PP e da política española. Para Jorquera ese adianto respondería aos intereses de Núñez Feijóo por dar o chimpo a Madrid e á política estatal. En todo caso, considera esgotado o ciclo do goberno do PpdeG. Os socialistas teñen cada día máis claro que Feijóo quere marchar para Madrid. Declarouno Méndez Romeu, portavoz do PsdeG no Parlamento de Galiza, na Cadena Ser, á vez que cualificaba como acabado o proxecto político do Partido Popular galego. Desde AGE son partidarios dun adiante electoral pois entenden que o modelo do PP amosou reiteradamente nestes anos que fracasou e xa non ten nada a ofrecer. Yolanda Díaz, vice-portavoz de AGE até agora e deputada eleita por En Marea no Parlamentoe spañol, xa pediu un adianto electoral na valoración dos resultados do 20-D.


Summary: As forzas soberanistas critican que o Goberno estatal convalide a norma sen aceptar mudanzas "nunha soa coma", deixando o Congreso como un mero "notario". Pola contra, desde a dereita e o sector empresarial lóase a norma malia o voto en contra do PP. Unión del Pueblo Navarro (UPN) ten a chave na votación.

Cando Yolanda Díaz recolleu en xaneiro de 2020 a carteira de Traballo e Economía Social —hoxe tamén a vicepresidencia segunda— tiña un único obxectivo: derrogar a reforma laboral do PP en 2012. Así figuraba no punto 1.3 do acordo do Goberno de coalición. Porén, a propia ministra afirmaba no Congreso poucos días despois de tomar posesión que sería unha "frivolidade" acabar con esta lei "de golpe". "Tecnicamente eu mentiría se dixese que podo eliminar unha norma dicindo 'derrogo até o infinito', porque se trata de derrogar e lexislar", dixo. Mais, á hora de obter os apoios precisos para a investidura de Pedro Sánchez, o propio PSOE prometera en cadanseus pactos con BNG e EH Bildu a supresión desta norma. "Derrogaremos a reforma laboral, da negociación colectiva, respectando os marcos autonómicos de relacións laborais. Impulsaremos o diálogo institucional incluíndo a todas as organizacións sindicais que gozan da condición de máis representativas a nivel estatal", reza o texto que o Bloque asinou co grupo socialista. O compromiso de impulsar o diálogo coas organizacións sindicais máis representativas do Estado tampouco tivo o seu reflexo na negociación da reforma laboral, da que participaron a patronal (CEOE) e máis os sindicatos estatais UXT e CCOO. Díaz ve unha "oportunidade" para traballadores e empresas Foron unhas negociacións nas que o Goberno de coalición deixou á marxe os seus socios tradicionais, nomeadamente as forzas soberanistas, que desde o momento en que se deu a coñecer o contido do texto formaron unha fronte común contra a que consideran unha reforma "decepcionante" que "claudica ante a patronal" e "non derroga os aspectos máis lesivos" da norma aprobada por Mariano Raxoi. A ministra Díaz foi a primeira en subir ao estrado do Congreso na mañá desta quinta feira, nunha primeira intervención na que defendeu que se trata dunha "oportunidade" para que tanto empresas como traballadoras e traballadores "deixen atrás un modelo de relacións laborais profundamente insatisfactorio, baseado na inseguridade que ameaza á xente, sobre todo mulleres e persoas novas". "Non atopo argumento sólido ningún para votar en contra desta reforma", di Yolanda Díaz "Dar as costas a esta reforma é devolvernos á casa de saída no xogo funesto da precariedade", profundou a vicepresidenta segunda, para quen a discusión sobre este real decreto-lei está baseada en "rivalidades partidistas" malia que ela non atopa "argumento sólido ningún" para votar en contra. As forzas soberanistas seguirán a ser "socios preferentes" Noutra orde, Felipe Sicilia, portavoz do PSOE no Congreso, afirmou que ERC, Bildu e PNV seguirán a ser os socios preferentes do Goberno malia non votaren a favor da reforma laboral, xa que con outras forzas políticas resúltalles "imposíbel" o diálogo. Mais, desta volta, decidiron oporse ao texto ERC (13 escanos), PNV (6), Bildu (5), Junts (4), CUP (2) e BNG (1), alén dalgunhas formacións de dereitas, nomeadamente PP (88), Vox (52), Foro Asturias (1) e o deputado non adscrito —ex de Ciudadanos— Pablo Cambronero. Con todo, Díaz quixo agradecer a "vontade de diálogo" do PNV, un partido ao que "lle gustan os consensos e valora o que se fixo no diálogo social, mais os consensos non se impoñen e menos no Parlamento", esgrimiu. Gabriel Rufián, portavoz de ERC na Cámara, acusou o Goberno estatal de "tentar estafar" ás e os traballadores con esta reforma. "Respectamos aos axentes sociais, mais nos din que non se pode tocar unha coma do pacto porque se pactou fóra. Cando se di iso ti non cres que o Congreso sexa a sede da soberanía popular. Credes que o Congreso é un notario que sela acordos de fóra? É un precedente moi perigoso que non aceptamos", afirmou. Quen si apoiaron a reforma foron, alén dos 120 deputados e deputadas do PSOE e os 34 de Unidas Podemos (UP) —está baleiro o escano de Alberto Rodríguez—, Ciudadanos (9), Partit Demócrata Català (PDeCAT, 4), Unión do Pobo Navarro (UPN, 2), Más País-Compromís (3), Partido Regionalista de Cantabria (PRC, 1), Teruel Existe (1), Coalición Canaria (1) e Nueva Canarias (1). O apoio do deputado de UPN Sergio Sayas estivo no ar até ben entrada a mañá, mais, segundo recoñeceu el propio, o seu voto é favorábel seguindo as "instrucións" do partido. O PP quere facilitar o despedimento Pola súa parte, a portavoz do PP na Cámara, Cuca Gamarra, asegurou que a ministra de Traballo está "nerviosa" e "insegura" porque "sabe que traicionou os seus" e agora quen a votaron vena "á fronte da Troika". A popular afirmou que a reforma de 2012 "permitiu abrir un ciclo de creación de emprego" e a continuación preguntou: "Se funciona, por que a derroga?". "A ministra está insegura porque sabe que traicionou os seus", apunta Cuca Gamarra (PP) Gamarra avanzou que, de chegar á Moncloa a formación conservadora, impulsaría unha redución de contratos "máis ambiciosa" e unha reforma do mecanismo de despedimento a través da chamada 'mochila austriaca', unha proposta que xa rexistraron no Congreso para o seu debate nas vindeiras datas. Esta mesma semana, a conselleira de Emprego galega, María Jesús Lorenzana, cualificou de "operación estética" o real decreto-lei. "Creo que non satisfai ninguén, porque aquí non se está a facer operación ningunha de reforma laboral", engadiu. Néstor Rego afea as "promesas incumpridas", mais valora os "avances" Na súa quenda, o deputado do BNG no Congreso, Néstor Rego, lamentou que o real decreto-lei non "toque" aspectos lesivos da reforma do PP como as "facilidades e abaratamento do despedimento", a prevalencia dos convenios de empresa malia empeoraren os do sector —agás cos salarios— ou a supeditación dos convenios galegos aos estatais. "Este texto é a expresión do incumprimento das promesas e compromisos [do Goberno] e non serve para recuperar dereitos laborais", engadiu o nacionalista, para quen Yolanda Díaz "optou por seguir o ditado da Unión Europea e por contentar o empresariado". Unha mostra diso, afirmou Rego, é que o texto sexa aprobado "co voto da dereita ultraliberal". Porén, o BNG pediu que a reforma laboral se tramitase como proxecto de lei e non como real decreto-lei porque a formación nacionalista "non renuncia a avanzar en dereitos colectivos", dixo o deputado, en alusión aos aspectos que si mudan con esta nova norma. E a portavoz nacional do Bloque, Ana Pontón, criticou que o Goberno de coalición "prefira apoiarse en Ciudadanos e os socios da dereita" no canto do "bloque da investidura". Un texto avalado por Botín e a FAES A controvertida reforma laboral de Yolanda Díaz está a espertar apoios onde menos cumpriría agardalos. A presidenta do Banco Santander, Ana Botín, posicionouse na cuarta feira a prol do real decreto-lei: "É moi importante o que se acordou, e de forma consensuada, que é a forma de facer as cousas", dixo. Tamén a FAES do ex presidente José María Aznar avala o texto, malia o voto negativo de PP e Vox: "Nin é histórica nin derroga a de 2012, senón que a consolida", dixo a organización nun comunicado. E na mesma liña apunta a ex ministra de Emprego no Goberno Raxoi, Fátima Báñez, para quen a proposta de PSOE e UP é "unha vitoria das políticas do PP". Novas mobilizacións da CIG Os sindicatos, á marxe de CCOO e UXT, artífices do acordo, tampouco son partidarios desta reforma laboral. A CIG, que xa chamara ás mobilizacións o pasado domingo, organizou esta quinta feira senllas concentracións nas sete cidades galegas na procura dunha nova lexislación "que permita recuperar os dereitos roubados e mellorar as condicións de traballo para termos emprego e salario dignos". Mobilización da CIG en Ourense, esta quinta feira (Foto: Nós Diario). Para a central nacionalista, o texto "é un novo instrumento que vai favorecer as nefastas políticas do PP e de Feixoo na Galiza, e constitúe a peor solución para afrontar de maneira xusta a crise social e industrial que padece o noso país, a actual carestía da vida e os cambios que se están a dar no mundo do traballo resultado dos procesos da descarbonización e dixitalización".


Summary: O Consello Interterritorial de Saúde acorda suprimir a obrigatoriedade da máscara no exterior toda vez que se poida garantir o distanciamento mínimo de 1,5 metros.

Segundo o último informe publicado pola Consellaría de Sanidade, con datos consolidados ás 18 horas do domingo, o número de casos activos da Covid-19 na Galiza é de 53.706 (3.951 menos que na xornada anterior). Por áreas sanitarias, Vigo fica á cabeza con 13.724 (-1.211), seguida da Coruña-Cee, con 11.596 (-764); Compostela-O Barbanza, con 9.390 (-573); Lugo-A Mariña-Monforte, con 5.573 (-343); Ourense-Verín-O Barco, con 5.185 (-486), e Ferrol, con 2.507 (-158). No que atinxe á presión hospitalaria, actualmente hai 48 pacientes na UCI (+2) e 689 en unidades convencionais de hospitalización (+44). Deste modo, só 0,09% das persoas infectadas require hoxe de coidados intensivos, mentres a taxa de hospitalización xeral é de 1,37%. Novos contaxios e positividade Aliás, nas últimas 24 horas rexistráronse no país 2.738 novos contaxios (-341). Todas as áreas sanitarias notificaron menos contaxios novos que a xornada anterior, agás a de Lugo. Por outra parte, até o de agora realizáronse na Galiza algo máis de 3,6 millóns de probas PCR —case 5.500 nas últimas horas—, 1,44 millóns de test de antíxenos e 1,42 millóns doutro tipo de probas diagnósticas. A taxa de positividade das probas PCR —número de casos positivos por cada 100 probas realizadas— sitúase en 17,5%, aínda moi por riba do limiar de 5% que fixa a OMS para dar por controlada a pandemia. Falecementos e altas Desde o inicio da pandemia superaron a Covid na Galiza 395.178 persoas, das que 6.595 recibiron a alta epidemiolóxica nas últimas horas. Pola contra, notificáronse 2.976 falecementos, aínda que Sanidade aínda non informou dos decesos das últimas horas. Os últimos pasamentos foron comunicados este domingo e corresponden á sexta feira. Trátase de tres homes de 80, 81 e 92 anos de idade, que morreron na área sanitaria da Coruña-Cee. Fin da máscara en exteriores Por outra parte, o Ministerio de Sanidade e os seus homólogos territoriais acordaron na mañá desta segunda feira, no seo do Consello Interterritorial de Saúde, eliminar a obrigatoriedade do uso da máscara no exterior sempre que se poida respectar o metro e medio de distanciamento de seguridade. Así o confirmou a portavoz do Goberno, Isabel Rodríguez, nunha entrevista concedida a TVE. "Traballamos da man dos territorios e o que facemos é un proceso de escoita activa", sinalou, lembrando que, "afortunadamente", a incidencia da Covid-19 baixou e permitiu "flexibilizar" esta medida. A nova norma aprobarase mañá no Consello de Ministras, publicarase no Boletín Oficial do Estado (BOE) ao día seguinte e entrará en vigor esta quinta feira.


Summary: O líder independentista, que en breve fará 1 meses preso, afirma nunha carta que "é o mellor xeito de denunciar o retroceso democrático e represión do Estado español".

Oriol Junqueras vai ser o candidato de ERC nas eleccións do vindeiro mes de maio ao Parlamento europeo. Así o anunciou este sábado Pere Aragonés, vicepresidente da Generalitat e adxunto á presidencia de Esquerra ao dar leitura á carta do líder independentista preso. "Presentarme en Europa é o mellor xeito de denunciar o retroceso democrático e represión do Estado español", dise na misiva. "Podemos volver gañar á represión coa nosa mellor arma: a democracia. Estamos dispostos a dalo todo pola democracia, os dereitos civís e a soberanía do pobo de Catalunya". En breve Junqueras vai facer 11 meses en prisión. Na carta afirma que "Continúo absolutamente orgulloso do que o noso pobo fixo naquel día [polo 1 de outubro]. Fixo un referendo e quixeron un cambio político para o meu país non é ningún delito". Oriol Junqueras foi deputado no Parlamento europeo entre 2009 e 2012.


Summary: "É a opción menos má para Compostela", explica a Sermos Rubén Cela. Os dous votos do BNG no Pleno -o do propio Cela e o de Goretti Sanmartín- son decisivos porque, dada a situación en que se acha o PSOE, completan a maioría absoluta, co voto de calidade do alcalde. O BNG consegue incorporar ás contas 31 das súas 40 propostas.

Había tres escenarios -prórroga dos orzamentos, moción de confianza e negociación para o apoio do BNG ás contas- e, a xuízo de Rubén Cela, o terceiro era claramente o máis positivo para a cidade. "A opción menos má para nós é que haxa orzamento e que haxa orzamento canto antes", afirma Rubén Cela en declaracións a Sermos, "porque mesmo aprobando agora o orzamento, as contas non entrarían en vigor até practicamente o mes de abril, levaríamos consumida practicamente unha cuarta parte do ano. Para que un orzamento poda ter un grao de execución aceitábel, non é indiferente cando se aprobe". Para o BNG, as tres cuestións importantes no proceso de negociación eran "unha, que Santiago teña un orzamento; dúas, que ese orzamento poda estar aprobado canto antes e tres, que ese orzamento sexa o mellor posíbel". Cela explica que "o que puxo o BNG sobre a mesa" foron perto de 40 propostas para se incorporaren ao proxecto orzamental, achegas que en moitos casos eran demandas de entidades sociais e veciñais. O proceso de negociación permitiu que "dun xeito total ou parcial" 31 desas propostas fosen aceitadas pola equipa de goberno que lidera Martiño Noriega (Compostela Aberta), o que resultará no apoio da concelleira e do concelleiro do BNG ás contas. Que conseguiu o BNG? "Primeiro mellorar sustancialmente as contas en relación coa proposta orixinal. Incorporamos moitas medidas, que van desde mobilidade, meio ambiente, emprego xuvenil, moitas en materia de educación...", di Cela. Entre as propostas con soporte económico, o portavoz do BNG no concello compostelá sobrancea a inclusión dun Plano de Emprego Xuvenil cunha partida de 350.000 euros. "O fundamental é criar a cultura de que o concello de Compostela tamén ten un papel a xogar no combate contra o desemprego, na activación da economía produtiva, nomeadamente no que ten a ver coa situación de paro en que se achan miles de mozas e de mozos", afirma.


Summary: Nos vindeiros meses as tarifas incrementarán en case 2%. A empresa gañou en 2017 máis de 44 millóns de euros.

O ano arrancou cunha suba de Audasa nas peaxes da AP9 (en xaneiro, suba de 1,9%) we vai finalizar do mesmo xeito, cunha nova alza nas tarifas por parte da concesionaria da Autopista do Atlántico. Van ser dúas subas que suman un incremento de case 2%. Un 1% para compensar polas obras en Rande e circunvalación de Compostela e outro tanto, 1%, polas bonificacións nos traxectos entre Pontevedra e Vigo. Así pois, Audasa continúa a facer caixa en Galiza. En 2017 tivo uns beneficios que superaban os 40 millóns de euros e semella que quer superar esa marca en 2018. Con esta nova suba, o prezo de percorrer de extrema extremo a principal vía de comunicación terrestre do país (Ferrol-Portugal) incrementou máis de 25% nos últimos oito anos, segundo cifra Faro de Vigo. O que contrasta coa decisión do goberno español de ir eliminando progresivamente peaxes en diversas autoestradas no Estado español. Un plan que afecta a tres vías: AP-1 entre Burgos e Armiñón, AP-7 entre Alicante e Tarragona e AP-4 entre Sevilla e Cádiz; cuxas concesións acaban en 2018 e 2019.


Summary: Máis da metade da capacidade eólica de Alemaña está en mans dos propios cidadáns. Unha análise de Paul Gipe, un dos maiores expertos do mundo neste sector, que representa 80.000 millóns de euros en investimentos privados. O agro galego bota man destas cifras para arremeter contra a "campaña de desprestixio" que se propagou tras a adxudicación do concurso eólico do bipartito.

De eficiencia, de competitividade, de produtividade... Alemaña é, hoxendía, referente para moitas cousas e para moitas economías. Un exemplo de austeridade. Son moitos os sectores económicos que botan man das contas públicas do país que dirixe Angela Merkel, especialmente en materia de déficit e custos laborais, para aprobar políticas e mesmo para elaborar contas públicas. Mais hai datos que non resultan tan mediáticos. Foi en Bonn onde se puxo en marcha a primeira lei de primas ás enerxías limpas, coñecida como Stromeinspeisungsgesetz Segundo os datos recompilados por Paul Gipe, un dos maiores expertos no sector enerxético a nivel mundial, máis da metade dos 50.000 megavatios de capacidade instalada de renovables está en mans dos propios cidadáns e labregos alemáns. Factor que outorga a este estrato de poboación poder de negociación e miles de millóns en investimentos e retribucións. A antigua sede do Bundestag, en Bonn, acollerá unhas xornadas que analizarán as potencialidades e o futuro do sector enerxético xermano. Dáse a casualidade de que foi en Bonn onde se puxo en marcha a primeira lei de primas ás enerxías limpas, coñecida como Stromeinspeisungsgesetz. Esta norma foi "introducida por uns labregos bávaros frustrados ante a intransixencia da súa empresa eléctrica" á hora de conectar as súas pequenas plantas de xeneración á rede. Unha "revolución" social Foi o goberno conservador de Helmut Kohl, como explica Paul Gipe, o encargado de aprobar esta norma de primas ás renovables. "Rapidamente causou unha revolución na maneira de producir enerxía" en Alemaña. "Propagouse desde Bavaria á fronteira con Dinamarca", apunta nun estudio que vén de publicar e ao que tivo acceso Praza. Coa lei na man, os gandeiros, particulares e grupos comunitarios foron quen de "emular aos veciños daneses" mediante a instalación de aeroxeneradores de vento. A enerxía que producían vendíase ás operadoras, con moita rendabilidade para os pequenos promotores. "Esta rebeldía, coñecida en Alemaña como Stromrebellen, empezou a espallarse rapidamente por todo o país, incluso na comunista Alemaña do Leste", continúa a análise de Gipe. A consecuencia? Que a propiedade sobre a explotación eólica nunca puido ser asumida polas grandes firmas enerxéticas, como sucede en Galicia, onde o 80% dos parques eólicos están en mans dos "xigantes" da xeneración, en palabras de José Antonio Diéguez, de Ventonoso. En Alemaña, e con datos de 2010, esa porcentaxe de propiedade sobre os parques eólicos capta máis de 80.000 millóns de euros en investimento privado, dacordo cos datos oficiais. Como exemplo, cómpre destacar que os labregos alemáns teñen instalados 1.600 megavatios de plantas de biogás e outros 3.600 MW en instalacións fotovoltaicas, moita máis capacidade da que repartiu a Xunta no último concurso eólico. A propiedade sobre a explotación eólica nunca puido ser asumida polas grandes firmas, como sucede en Galicia, onde o 80% dos parques eólicos están en mans dos "xigantes" En todo Estados Unidos, e tamén en 2010, só había instalados 60 MW en plantas de biogás. "Democratizar" o acceso á enerxía "Os labregos alemáns e os promotores comunitarios non só están a democratizar a xeneración da enerxía renovable, senón que tamén sentan unhas bases" de prezos competitivos e ambiciosos na electricidade xenerada por eles mesmos, conclúe Gipe. "Debemos asegurarnos de que as comunidades locais se poidan beneficiar do desenvolvemento dos proxectos de enerxía renovable", vén de reivindicar o director xerente da Asociación Mundial de Enerxía Eólica (WWWE), Stefan Gsänger. "Díxose que os labregos e os panadeiros, cun ton pexorativo, ían ser os donos do vento de Galicia" Fronte a estes datos xorde a "indignación" nos colectivos agrarios galegos como Unións Agrarias. Desde esta central sindical lembran a "campaña de desprestixio" que houbo contra a oferta liderada por Feiraco, adxudicataria de megavatios no concurso eólico do bipartito. "Díxose que os labregos e os panadeiros, cun ton pexorativo, ían ser os donos do vento de Galicia", apuntan desde este sindicato agrario. O novo procedemento enerxético está en perigo tras a decisión do Goberno central de suspender ata novo aviso as primas ás novas instalacións renovables. Diéguez, de Ventonoso, cre que esta nova situación provocará que, de novo, sexan as "grandes eléctricas as que se fagan coa potencia eólica sen ter que pasar pola Xunta, pagar o canon ou facer un plan industrial".


Summary: Falamos con María Xosé Abuín, secretaria nacional de CIG-Saúde, no Venhan Máis Cinco de hoxe.

-Como avalías o estado actual da sanidade galega? -Unha sanidade que mantén os niveis de calidade polo esforzo que están a realizar as traballadoras/es do sistema público. Un goberno do Partido Popular, máis preocupado por facer negocio coa sanidade pública que por continuar a manter o dereito universal e a equidade no acceso para que todas as persoas teñan as mesmas prestacións sanitarias, independentemente de onde vivan. A sociedade non pode permitir que nos rouben un dos dereitos esenciais como é ter unha sanidade pública, universal e de calidade. -Que evolución agardas da sanidade galega a cinco anos vista? -Na Galiza as políticas do PP provocan un crecemento vexetativo negativo, polo que a poboación será cada vez máis vella. Haberá que prestar unha especial atención á cronicidade, ás/aos doentes pluripatolóxicos. Neste contexto terán maior espazo os servizos sociosanitarios, que é onde o PP está a privatizar. Os recortes nos orzamentos están a producir que se convoquen menos prazas de médicas/os e enfermeiras/os especialistas para garantir, cando menos, a reposición das xubilacións que se producen. Se isto non se corrixe, deteriorarase a calidade da asistencia que se presta na atención primaria, xa que os profesionais terán asignados un número de doentes que lles impida dar unha asistencia de calidade. No ámbito hospitalario incrementaranse as listaxes de espera, e a solución do PP serán os copagamentos para disuadir as persoas a que acudan aos centros hospitalarios, sanidade de ricos e pobres. -Que esperas de Sermos nos próximos cinco anos e en que cres que debemos e/ou podemos mellorar? -Que continúe a dar unha información veraz do que acontece para que a sociedade galega poda ter un medio que defenda os intereses do noso país, nomeadamente nun tema tan esencial coma é o dereito a termos unha sanidade pública. Que continúe a pór en evidencia o PP, que goberna con titulares de prensa que o único que pretenden é enganar a sociedade.


Summary: Antón Sánchez fai un chamado á "coordinación" de todo o "espazo de En Marea" e asegura que a formación que agora encabeza "non naceu para acomodarse"

Por segundo ano consecutivo Anova elixiu o parque compostelán de Galeras como punto de celebración dos seus actos lúdicos e políticos do 25 de xullo, celebrados desta volta baixo o lema República e ruptura. Ao contrario que no pasado 2016 desta volta o programa reivindicativo e lúdico de Anova cadrou no tempo e case no espazo -estaban separados por apenas 400 metros- co evento organizado polo Día da Patria dende En Marea. Así, o novo portavoz nacional de Anova e vicevoceiro parlamentario de En Marea, Antón Sánchez, acudiu previamente ao recinto onde o partido instrumental centralizou os seus actos da xornada, no parque de Vista Alegre, antes de acudiu a Galeras e pronunciar un discurso no que apostou por un "novo ciclo de rebeldía". Coa presenza de Xosé Manuel Beiras e de membros de varias mareas municipais Sánchez considerou a necesidade de "reactivar" esa rebeldía porque "as condicións da xente deste país" seguen a "xustificar" que cómpre ir alén da aspiración da derrota electoral do PP. A aposta estratéxica, sinalou, segue a ser "derrocar un réxime" que "traballa para saquear a xente do común" e que "non o fai con pasamontañas, senón a través do DOG e do BOE" mentres "nos nega como nación". Tras uns meses caracterizados polas tensións internas no seo de En Marea Antón Sánchez lanzou no seu discurso mensaxes políticas en clave de política xeral, pero tamén interna. "Anova -afirma- non naceu para acomodarse ou crer no discurso da normalidade". "Levamos cinco anos demostrando xenerosidade, acumulando poder popular no camiño da ruptura democrática" e, afirma, tentarán seguir facéndoo no futuro. O ciclo que bosquexa Sánchez ten "dous anos" nos que cre necesario "ampliar e estender as mareas a todo o país", "coordinarnos par sermos quen de facer tambalear un réxime que está podre, coo se demostra un día tras outro". Sánchez: "Anova non naceu para acomodarse ou crer no discurso da normalidade" Neste sentido, o parlamentario fai un chamado a "non acomodarse" ou "pecharse nas institucións", senón "utilizalas como ferramenta de rebelión cívica". A presenza institucional de En Marea, coida, debe ser compatible con "loitar nas rúas para cambiar un réxime feito á medida duns poucos" e, en última instancia, non optar por "pactar coa infamia", senón "camiñar cara á república e o socialismo". O chamado a "dotar o pobo galego de todo o poder para autogobernarnos" e "darlle unha patada aos que nos espolian" culminou un discurso de Sánchez que foi tamén remate para a parte política dos actos organizados por Anova polo Día da Patria, iniciados na xornada do 24 cunha xornada coa participación de membros de organizacións soberanistas vascas e catalás. A formación continuou a xornada do 25 de xullo cun xantar festivo.


Summary: No festival da organización independentista actuarán os cataláns KOP.

O 24 de xullo, véspera do Día da Patria, a organización independentista Briga convoca a XII Xornada de rebelión xuvenil. Será a partir das 23 horas no Parque de Belvís (Compostela), após a manifestación xuvenil que percorrerá as rúas da capital da Galiza desde a Alameda (20h.) No cartaz, salientan como cabeza de cartel os cataláns KOP que veñen de lanzar o seu último traballo, Radikal, a comezos de 2016. Aliás, contarán coas bandas galegas NAO, Keltoi! e Trapallada. Nesta edición, subliñan, a xornada visa "reivindicar que a Galiza somos as traballadoras en precario, as desempregadas, as mozas obrigadas a emigrar e que día a día construímos o camiño da rebelión xuvenil". Porén, afirman, fronte aos "discursos da derrota" e do acollemento a "vía institucional como o principal ou único espazo de traballo político" que, din, asumen "as forzas da esquerda soberanista", desde Briga apelan a ficar "coa Galiza dos centros sociais, do deporte mixto de base, das escolas infantís que paseniño van avanzando, do estudantado que se une para crear ferramentas ao servizo do ensino galego e popular, da mocidade rebelde que paga o seu compromiso con persecución, criminalización e a propria cadea. Ficamos coa Galiza máis conscientemente escondida e censurada, a que crea e constrúe, a que timidamente, lonxe do foco mediático e do xogo electoral, se vai abrindo paso".


Summary: UXT Galiza demanda que a inspección vixíe e peche empresas e industrias que non teñan en conta as medidas de seguridade que indican as autoridades.

UXT-Galiza dirixiuse ao director territorial da Inspección de Traballo na Galiza para que se cumpra o seu propio criterio operativo sobre medidas e actuacións da Inspección de Traballo relativas a situacións derivadas do novo Coronavirus. Demandan nun comunicado que se poñan todos os medios para vixiar o cumprimento por parte das empresas e administracións da instrución do día 16 de marzo relativa ao control da saúde, na actual conxuntura do COVID-19, naqueles servizos considerados esenciais, e que polo tanto teñen que seguir funcionando, e naquelas actividades que aínda sen ser esenciais permanecen operativas. O sindicato insta á Inspección para que, caso de observar o incumprimento das medidas de seguridade e protección da saúde no caso das empresas que aínda estando operativas non presten servizos esenciais, estas se pechen. Información dos plans de dotación de material sanitario Desde UXT-Galiza entende que no marco excepcional de competencias, a Delegación do Goberno debería informar dos plans estatais e as garantías de dotación de material sanitario, entre o que se inclúen os medios necesarios de prevención e protección da saúde adecuados ao nivel risco, máscaras, luvas, gafas de protección adecuadas ou Equipos de Protección Individual (EPI). Sinalan que "é preciso resolver a carencia actual de xeito imperioso nos centros públicos e nas empresas privadas que prestan servizos declarados esenciais". Explican que se pasou "nalgúns casos de cuestionarse a necesidade de medidas de protección a recoñecer que son precisas mais non están dispoñíbeis e xera alarma esta situación".


Summary: O xurado destacou "a linguaxe suxestiva que axuda a organizar o relato, que flúe e en ocasións remata de xeito sorprendente".

A obra Imaxes Roubadas, da viguesa María Dolores Araújo, foi a escollida polo xurado do XXII Certame de Narración Curta Ánxel Fole, que anualmente organiza o Concello de Lugo xunto coa colaboración de Edicións Xerais de Galiza. A gañadora recibirá un premio de 4.000 euros e a obra será publicada por Xerais. A concelleira de Cultura, Turismo e Promoción da Lingua, Maite Ferreiro, presidiu a xuntanza do xurado, que contou con Antía Yañez, Rocío Leira e María Xosefa Senín. A obra Imaxes roubadas destacou sobre as demais, a xuízo das integrantes do xurado, porque "nos descobre un mundo literario paralelo ao artístico. Preséntanos vinte e nove historias ateigadas de sensibilidade e tenrura, cunha linguaxe suxestiva que axuda a organizar o relato, que flúe e en ocasións remata de xeito sorprendente. A diversidade está presente nos seus temas: a soidade, a incomprensión, a sororidade, o amor, o erotismo, o rexeitamento da misoxinia, a denuncia da miseria... " O xurado valora positivamente que de once obras de arte do século XX, seis estean realizadas por mulleres, sen esquecer o protagonismo feminino na maioría de relatos. Ademais, a presenza da arte galega é salientábel.


Summary: Conversamos coa cara máis visíbel desta televisión alternativa que emite pola internet e que vén de dar o salto ao directo.

Non é xornalista de estudos mais si de profesión. Semana tras semana deixa claro que este oficio non se aprende entre as catro paredes dunha facultade. De aparencia introvertida e quizais tamén un bocadiño tímido, Aurélio Lopes Ramom non dubidou en se colocar diante dunha cámara para lle pór cara e voz a Irmandade.tv, a primeira televisión da Galiza que emitiu pola internet e que agora vén de apostar tamén nas entrevistas en directo. Naceu hai cinco meses e, desde aquela, non deixou de medrar. No horizonte, todo un reto: sentar a Feijóo á mesa para que responda "unha entrevista de verdade". A idea de Irmandade.tv chegou desde Holanda... Si, unha das fontes das que bebemos foi da experiencia dunha compañeira traballando aló nunha televisión comunitaria onde un colectivo de persoas que se comprometeu a desenvolver un formato televisivo íanse agregando á grella. Ese era o seu funcionamento. "Non sei se me sinto xornalista de todo mais si que é unha maneira diferente de estar. Cómpre facer un exercicio de contención e iso, a nivel persoal, foi un cambio" Como era unha maneira alternativa ás grandes empresas da comunicación tomamos algunhas ideas de aí. Non copiamos, que nós de momento só temos tres programas, mais si que aprendemos desa experiencia que ela traía para encetar o desenvolvemento de Irmandade. Haberá que ir vendo pouco a pouco como segue. Como se sente no papel de xornalista? [ri] Hai quen di que a ciencia política, as ciencias sociais e o xornalismo son diferentes focaxes dunha mesma materia. Non sei se me sinto xornalista de todo. Con todo, si que é unha maneira diferente de estar, porque non é tanto a túa opinión, non es ti quen condiciona os debates, cómpre facer un exercicio de contención. Isto, a nivel persoal, foi un cambio. Despois á hora de conducir os programas xa me vou sentindo cada vez máis a gusto, aprendendendo e vendo de mellorar semana a semana. A reflexión a respeito das carencias nos medios convencionais foi tamén motivo para que botasen a andar esta televisión alternativa? Si. A principal carencia é que a día de hoxe no noso País non hai unha televisión nacional digna dese nome. Non existe. O que hai é unha televisión pública que está absolutamente hexemonizada e ao servizo do PP. E despois algunha outra televisión privada de ámbito galego, como podería ser V-Televisión, pois... en fin... non nos vale. Pertencente ao grupo La Voz, o trato ao idioma é bastante lamentábel fomentando a diglosia e empregando o español permanentemente. "Sabemos que non estamos no mando da televisión, que a veciña do quinto non pode premer o número 9 e entrarlle na casa. Ten que ter internet e ten que nos buscar a pé feito" Así que cremos que a única maneira de que exista esa televisión nacional é construírmola de maneira privada. Isto non quere dicir empresarial senón que non reciba axuda dos poderes públicos, pois é evidente que eses poderes públicos están en mans duns señores que non ven de bo agrado unha televisión como Irmandade.tv. Desde a nosa modestia e sabendo cal é o terreo que pisamos, porque non estamos no mando da televisión e a veciña do quinto non pode premer o número 9 e entrarlle na casa. Ten que ter internet e ten que nos buscar a pé feito... mais a reflexión foi esa. Grosso modo, sinalou xa dous dos eixos da liña editorial de Irmandade.tv: "televisión nacional" e "trato ao idioma". Concrete un bocadiño máis, faga o favor. [fala ás présas, con convencemento] Ten que haber unha televisión na Galiza, en galego, que fale dos problemas que preocupan ás persoas e comprometida cos movementos populares, que estea situada na esquerda e que represente os intereses dun sector importantísimo para entender a política neste País: o nacionalismo, o soberanismo e o independentismo galegos. A quen gostaría de sentar na mesa de entrevistas? Agardo ter posibilidade de sentar a todos os protagonistas da vida política galega, sexan da cor que sexan. É ese o reto tanto d'O Debate como de Irmandade.tv: sermos quen de chegar a públicos distanciados da nosa liña editorial e que, cando teñamos algo máis de influencia, teñan que vir e responder as nosas preguntas. Mais que focalizalo nunha persoa, prefiro facelo nesa idea. Mais, como hoxe vostede é o entrevistado, voulle pedir que se molle. [ri] Pois... vouche dicir! Ao presidente Feijóo! Que se atrevese a responder unha entrevista de verdade, non? "Ten que haber unha televisión na Galiza, en galego que represente os intereses dun sector importantísimo para entender a política neste País: o nacionalismo e o independentismo galegos" Que valoración fai da que lle fixo a TVG e cal sería a que lle faría Irmandade.tv? A da TVG estivo adaptada ao guión de Feijóo, de luva branca, como dixo Sermos Galiza na súa crónica. Pártese de que as afirmacións que el fai son certas e non se lle pregunta nada do que realmente importa nas rúas. Que entrevista lle faría Irmandade.tv? Pois preguntariamos polas cuestións que aparecían na vosa crónica. Non só pola súa relación con Marcial Dorado, senón pola relación histórica do PP galego co narcotráfico; que pasou cos contratos de Pemex; polo peso do franquismo no interior do seu partido... como bo xornalista tería que a preparar! [apunta entre risas] [volve porse serio] Gostaría de o espir a respeito da súa visión do País: que pensa que é España? Con que corrente se identifica máis dentro do seu partido? "A Feijóo falta por lle facer esa entrevista onde alguén sexa quen de lle sacar a ideoloxía. Se a ten, porque igual é simpelmente un boneco" É unha persoa á cal non se lle ouven declaracións ideolóxicas. Falta esa entrevista onde alguén sexa quen de lle sacar a ideoloxía, mais aló de que evidentemente representa a dereita e o españolismo. Se se pode ir máis aló, porque igual é simplemente un boneco. En cinco meses, Irmandade.tv deu o salto daquel modesto debate até os directos, pasando pola retransmisión íntegra e ao vivo do xuízo na AN contra catro independentistas galeg@s e o nacemento de novos espazos, como as video-columnas. Que toca agora? A idea é sermos unha televisión xeralista que achegue moitos contidos diferentes. Nese sentido, Roi Vázquez, que é músico, vai presentar un programa novo onde queremos que teñan cabida todos os estilos e que dea a coñecer os grupos que fan música en galego no País. Aliás, xa funciona tamén o Caleidoscopio, un programa de entrevistas. "Para facer o que facemos cómpre investir moitas horas" En directo retransmitimos tamén o debate sobre o Estado da Autonomía. Intentaremos continuar con máis directos mais, o que temos claro é que para facer o que facemos cómpre investir moitas horas e somos unha televisión 'amateur', non unha canle profesional. Mais bon, tamén é certo que estamos moi contentos con como está a saír todo [sorrí]


Summary: Desde Galiza Nova instan as mocidades do Partido Popular a escoitar "a mensaxe que lanzaron máis de 65.000 persoas nas rúas" do país e cesar "nas súas acusacións".

O deputado do Partido Popular e presidente de Novas Xeracións, Javier Dorado, acusou a través dun comunicado de imprensa a Galiza Nova --organización xuvenil do BNG-- de "adoutrinar ao alumnado" con motivo da folga xeral decorrida no ensino o pasado 28 de outubro. Para o líder das xuventudes do Partido Popular as "asembleas informativas" desenvolvidas pol@s nacionalistas --"con cartalaría incluída", sinala o popular-- procuraban "converter os espazos para o ensino en lugares nos que difundir o seu ideario" e "facer mitíns políticos". Dorado di que Galiza Nova "procura nas aulas" o que "non obtiveron nas urnas" O líder de Novas Xeracións di que o estudantado foi "coaccionado" e "presionado" Segundo o representante parlamentar, a presenza de Galiza Nova nos piquetes informativos que se desenvolveron durante a propia xornada de folga visaban "presionar aos que non secundaban" o paro e "coaccionar" @s estudantes que decidiran ir ao centro de ensino. Asemade, Dorado acusa á organización xuvenil de "persuadir" ao estudantado e "procurar nas aulas" o que non obtiveron nas urnas". Desde a organización xuvenil do Bloque, o seu secretario xeral, Alberte Mera, denunciou as acusacións lanzadas polo presidente de Novas Xeracións e asegurou que Galiza Nova "desenvolveu unha campaña axitativa" nos centros de ensino do país co obxecto de "difundir a convocatoria de folga" á fin de que "o paro fose un éxito", dixo, "como finalmente foi". A organización xuvenil do Bloque di que Javier Dorado busca escusas para non escoitar á mensaxe que lanzou a mocidade contra a LOMCE Mera lembrou ao Partido Popular que "máis de 65.000 persoas" denunciaron nas rúas a política educativa do Partido Popular, algo que para @s nacionalistas, "lle proe a Javier Dorado". Galiza Nova ao PP: "A mocidade galega non avala o seu modelo educativo" "O único que pode facer", insistiu Alberte Mera, face as masivas mobilizacións que percorreron Galiza esta quinta feira "é procurar excusas". Neste senso, o secretario xeral de Galiza Nova convidou ás mocidades do Partido Popular a "escoitar ás mozas e mozos que libremente se manifestaron" e "cesar nas súas acusacións" contra @s nacionalistas. Aliás, Mera asegurou que mentres "Javier Dorado asegura que a cidadanía só avala a política educativa do PP" --como indican @s populares no seu comunicado-- "a Xustiza condena o decretazo e a segregación por sexos" promovidos pola Xunta. "Cren que a maioría absoluta os sitúa por enriba do ben e do mal" mais, denunciou Alberte Mera, "unha ampla maioría da sociedade galega" como "se viu a pasada quinta feira" nas rúas do país, "non avala o seu modelo" e exixe a retirada da LOMCE. Aliás, insisten @s nacionalistas, "Galiza Nova seguirá informando e axitando á mocidade" aínda que "lle proa ao Partido Popular".


Summary: Alfonso Rueda e Xosé Sánchez Bugallo mantiveron unha xuntanza na que trataron a cuestión turística na capital do país.

O presidente da Xunta, Alfonso Rueda, abriu a porta á taxa turística que demanda Santiago de Compostela -único concello en propoñela-, sempre que sexa voluntaria para aqueles concellos que así o desexen e coa "habilitación legal" do Parlamento galego. Rueda pon o Camiño de Santiago como exemplo de "turismo sostíbel e respectuoso" Tras reunirse esta sexta feira en San Caetano co alcalde da capital galega, Xosé Sánchez Bugallo, Rueda pediu ao rexedor compostelán que "peche a proposta" e detalle en "que consistiría, que importe tería e a quen afectaría" e, "se é unha proposta razoábel", avanzou que o Executivo galego "non di que non a considerala". Pola súa parte, Bugallo asegurou que espera poder levar á próxima reunión do Consello da Capitalidade unha proposta "o máis pechada posíbel". Estimou que tardarán en articulala "dúas ou tres meses". Nava Castro, directora xeral de Turismo: "Non existe masificación na actividade turística galega" O alcalde subliñou tamén que coincide "plenamente" con Rueda en que a taxa turística "ten que ser voluntaria". "Os que consideren que a deben aplicar, aplicarana, e os que non, non; e, ao mesmo tempo, que se estabelezan uns límites para que os que decidamos aplicala o fagamos nesas marxes", argumentou. Postura do Consistorio compostelán O pasado mes de setembro, o rexedor anunciou que trasladaría a Rueda o estabelecemento desta taxa turística na capital galega. Unha medida na que coinciden todas as formacións presentes no Consistorio compostelán, mais con diferentes puntos de vista. Nava Castro, directora xeral de Turismo: "Non existe masificación na actividade turística galega" A portavoz municipal do BNG, Goretti Sanmartín, asegurou que os nacionalistas sempre defenderon a taxa turística, mais que non debe ser a solución final, xa que "o que terá que facer o Goberno de Santiago é darlle unha volta a todo o modelo turístico". Sanmartín tamén propuxo que se estabelezan dúas taxas, unha para as visitas e outra para as pernoctacións. Pola súa parte, o candidato do PP á Alcaldía de Santiago, Borja Verea, sinalou que está "a favor dunha taxa turística seria", pero que, na súa opinión, o rexedor compostelán debería levar a cabo unha rebaixa de impostos. Sindo Guinarte: "O que pasou co encontro de mozos pouco ten a ver co modelo turístico" Finalmente, a portavoz de Compostela Aberta, Marta Lois, criticou que Bugallo "chega tarde nesta cuestión", despois da situación vivida nos meses de xullo e agosto en Santiago, e reivindicou que foi a súa formación quen puxo este tema na axenda política da cidade.


Summary: O concello barbanzán destaca os efectos preduxiciais do acordo sobre sectores chaves na comarca, como o do mar. Xa son máis dunha ducia os municipios galegos que se declara "territorios libres" do TTIP

Rianxo declárase concello contrario ao Tratado de libre comercio entre a Unión Europea e Estados Unidos (TTIP), sumándose así á lista de municipios galegos que se declaran "territorios libres" a respeito dun acordo que cada vez suma máis críticas e é cuestionado por máis sectores. Consígueo á segunda, pois unha moción presentada polo BNG, que goberna o concello desde 2011, en novembro de 2014 non atinxira o apoio necesario no Pleno. Desta volta, a moción de Rianxo en Común si que tivo o apoio preciso. Entre os argumentos que se poñen sobre a mesa por parte do Concello rianxeiro para rexeitar este acordo está o de que "sectores chave da economía local de Rianxo como é a produción mexilloeira serían afectados coa supresión de controis ás importacións o que supón se cabe aínda máis facilidades aos produtos foráneos que terían as portas abertas competindo en desigualdade. Ou a entrada masiva de sementes, produtos tranxénicos, pesticidas, fertilizantes, que se beneficiarían da menor protección americana e verían a súa entrada libre en Europa". Fai así Rianxo unha defensa dun dos alicerces da súa economía, o mar, e alerta do impacto prexudicial que terá para as economías locais da costa galega este tratado. Argumenta, ademais, que o acordo está a se negociar cun "escurantismo impropio dunha democracia" e lembra que son moitos os concellos de todo Europa "que se están a unir contra esta nova ofensiva neoliberal que subordina a autonomía municipal (e mesmo dos parlamentos e do resto das administracións) aos lobbies das grandes industrias". Pontevedra, Compostela, Lugo... Pontevedra, Compostela, Lugo, Baños de Molgas, Barbadás, Nigrán, Narón, Ames, Gondomar, Ribadavia, Entrimo... Son os concellos galegos que – segundo a plataforma 'No al TTIP'- aprobaron mocións para se declarar territorios libres de TTIP e rexeitar así o tratado de libre comercio entre EUA e UE. En Europa son 1.200 as vilas e cidades que fan parte desta iniciativa, 140 no Estado español. E máis de tres millóns de persoas en Europa asinaron contra este tratado. Vén de poñer o ramo o encontro que estes días decorreu en Barcelona e que reuniu a algunhas desas cidades e concellos, que lembran que este tratado ameaza a soberanía dos municipios en non poucos aspectos.